Ezrek tüntettek Bukarestben a ciános bánya ellen
Román parlamenti bizottság látogat a jövõ héten Verespatakra, a civilek szombaton tüntetéssel hívták fel a képviselõk figyelmét a tervezett aranybánya környezetvédelmi veszélyeire.
Több ezren tüntettek szombat este Bukarestben a verespataki ciántechnológiás bányaprojekt ellen. Az AFP francia hírügynökség jelentése szerint a tüntetõk élõláncot vontak a parlamentnek és az alkotmánybíróságnak otthont adó Köztársasági Palota épülete köré.

"Mentsük meg együtt Verespatakot" - állt a tiltakozók transzparensein. A tüntetõk a ciántechnológia romboló környezetvédelmi hatásait hangsúlyozták, és azt, hogy a tervezett bányaprojekt családok százainak kitelepítésével járna.

A román kormány augusztus végén terjesztette a parlament elé a verespataki ciántechnológiás aranybánya-projektrõl szóló törvénytervezetet, de késõbb vita támadt a kormányzó Szociálliberális Szövetségben (USL), miután Crin Antonescu, a liberálisok elnöke a tervezet ellen foglalt állást, a szociáldemokrata Victor Ponta miniszterelnök viszont támogatja a beruházást. Végül az USL parlamenti különbizottság felállításáról határozott, amit el is fogadott a parlament.

A különbizottság tagjai jövõ héten szerdán és csütörtökön Verespatakra látogatnak, ahol találkoznak a beruházást támogató bányászokkal és a projektet ellenzõ civil szervezetekkel is.

A kanadai többségi tõkével és 20 százaléknyi román állami részesedéssel létrehozott Rosia Montana Gold Corporation (RMGC) 15 éve vár hatósági engedélyre, hogy Verespatakon megnyithassa Európa legnagyobb külszíni aranybányáját, ahol ciántechnológiás eljárással 300 tonna aranyat és 1600 tonna ezüstöt akar kitermelni.
bányászat Románia környezetvédelem Verespatak verespataki aranybánya